To klipp, minst tre instagramkontoer og et skjermbilde av meldinger. Den nye NRK P3-serien Blank minner for mange gledelig mye om Skam.

Da Skam-skaper Julie Andem flyttet til USA for å lage den amerikanske versjonen av serien, innså fansen at det virkelig var sant: Skam-eventyret var slutt.

Det er ikke Noora, William, Sana, Vilde, Eva, Isak eller Even vi møter denne gangen, men den nye serien kan kanskje vise seg å bli et plaster på såret for dem som savner Skam for mye.

Skam hadde 16-åringer som målgruppe, men ble elsket av mange flere. Nå handler serien om 19-åringer og livet etter videregående.

Klipp fortløpende, episoder hver søndag

Ella, Susanne og Mats (lenker til Instagram) er tre av karakterene i den nye serien.

De to klippene som ligger ute heter «Hvor er vi» og «Vi er stille». Vi får se nachspiel, usikkerhet, sex og en hverdag som virker usedvanlig ekte.

Klipp og bilder vil publiseres fortløpende etter Skam-metoden. Søndag morgen samles ukens klipp i en episode.

Hemmelighold

Folkene rundt Skam holdt kortene usedvanlig tett til brystet da serien først ble publisert. Det har NRK bestemt seg for å gjøre også denne gangen.

– NRK lager jo nye serier for unge, og andre, hele tida. Så det er bare å følge med, er alt kommunikasjonsrådgiver Andreas Blaauw-Hval vil dele med publikum nå.

Knut Næsheim er serieskaperen bak Blank. Næsheim har tidligere blant annet hatt regi på NRK Super-serien «Min venn Marlon».

Ønskereprise: Husker du Kari (81) som digget Skam?